**Gibraltars herrelandslag i fotball** er det nasjonale fotballandslaget til Gibraltar, som er en britisk kronkoloni på sørkysten av Den iberiske halvøy. Landslaget administreres av det nasjonale fotballforbundet Gibraltar Football Association (GFA), som ble opprettet allerede i 1895. Forbundet ble tatt opp som fullverdig medlem av UEFA i mai 2013. Gibraltar ble fullverdig medlem av FIFA 13. mai 2016 sammen med Kosovo, og fikk mulighet til å delta i VM-kvalifiseringer.

Landslaget har en lang historie, og kan spores tilbake til begynnelsen av 1900-tallet hvor et gibraltarsk lag spilte kamper mot lag som inneholdt besøkende soldater og offiserer fra Storbritannia. Deres første uoffisielle landskamp ble spilt i april 1923, da Gibraltar spilte vennskapskamper mot den spanske klubben Sevilla FC. Perioden fra 1949 til 1955 regnes for å være landslagets storhetsperiode, da større europeiske klubber som blant andre Real Madrid, Atlético Madrid, Real Valladolid og Admira Wacker la sine treningsopphold på Gibraltar, hvor de da spilte kamper mot landslaget. Gibraltars første kamp som UEFA-medlem, en vennskapskamp som fant sted 19. november 2013, endte 0–0 hjemme mot Slovakia.

Gibraltars typiske motstandere gjennom årene har vært andre mindre biland og ikke-suverene land. Landslaget har aldri kvalifisert seg til hverken EM-sluttspill eller VM-sluttspill på grunn av manglende medlemskap i overnasjonale forbund, men har ved flere anledninger deltatt i De internasjonale øylekene. Laget endte opp som sølvmedaljevinner under øylekene på hjemmebane i 1995, og vant fotballmesterskapet under øylekene på Rhodos i 2007.

Gibraltars landslag spiller hjemmekampene sine på Victoria Stadium i Gibraltar. Kvalifiseringskampene ble tidligere spilt på Estádio Algarve i Faro i Portugal, med en kapasitet på om lag 30 000 tilskuere, før Victoria Stadium ble godkjent av UEFA. Det var planlagt et nytt stadion på sørspissen av Gibraltar med kapasitet på rundt 10 000 tilskuere, men dette ble aldri realisert.

Kjente spillere
---------------

* Tim Buzaglo
* Liam Walker

Se også
-------

* Gibraltars kvinnelandslag i fotball

Referanser
----------

1. ↑  BBC.co.uk – Gibraltar given full Uefa membership at London Congress (Publisert 24. mai 2013, besøkt 5. august 2013)
2. ↑  Rsssf.com – Gibraltar - List of International Matches (Av Mark Cruickshank. Besøkt 5. august 2013)
3. ↑  VG Nett – Europas nye fotballnasjon med imponerende debut (Publisert 19. november 2013, besøkt 19. november 2013)
4. ↑  Iiga.org – NatWest Island Games XII - Rhodes 2007, Mens football 2007 Arkivert 3. desember 2013 hos Wayback Machine. (Besøkt 5. august 2013)
5. ↑  BBC.co.uk – Gibraltar: Can Uefa's newest football nation rock Europe? (Publisert 18. november 2013, besøkt 19. november 2013)

Eksterne lenker
---------------

* Offisielle nettsider Arkivert 3. juni 2013 hos Wayback Machine.
* Profil hos UEFA.com

| * v
* d
* r
Nasjonale fotballandslag i Europa (UEFA) |
| --- |
|  | Albania **·** Andorra **·** Armenia **·** Aserbajdsjan **·** Belarus **·** Belgia **·** Bosnia-Hercegovina **·** Bulgaria **·** Danmark **·** England **·** Estland **·** Finland **·** Frankrike **·** Færøyene **·** Gibraltar **·** Georgia **·** Hellas **·** Irland **·** Island **·** Israel **·** Italia **·** Kasakhstan **·** Kosovo **·** Kroatia **·** Kypros **·** Latvia **·** Liechtenstein **·** Litauen **·** Luxembourg **·** Malta **·** Moldova **·** Montenegro **·** Nederland **·** Nord-Irland **·** Nord-Makedonia **·** Norge **·** Polen **·** Portugal **·** Romania **·** Russland **·** San Marino **·** Serbia **·** Skottland **·** Slovakia **·** Slovenia **·** Spania **·** Sveits **·** Sverige **·** Tsjekkia **·** Tyrkia **·** Tyskland **·** Ukraina **·** Ungarn **·** Wales **·** Østerrike |  |
| Tidligere: DDR **·** Jugoslavia **·** Saarland **·** Serbia og Montenegro **·** Sovjetunionen **·** SUS **·** Tsjekkoslovakia |